Document ID: 32012R0136

РЕГЛАМЕНТ ЗА ИЗПЪЛНЕНИЕ (ЕС) № 136/2012 НА КОМИСИЯТА
от 16 февруари 2012 година
относно разрешаването на натриев бисулфат като фуражна добавка за домашни любимци и други животни, които не се използват за производство на храни
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1831/2003 на Европейския парламент и на Съвета от 22 септември 2003 г. относно добавки за използване при храненето на животните (1), и по-специално член 9, параграф 2 от него,
като има предвид, че:
(1)
В Регламент (ЕО) № 1831/2003 е предвидено, че добавките за използване при храненето на животни подлежат на разрешаване, и се уреждат основанията и процедурите за предоставяне на разрешително.
(2)
В съответствие с член 7 от Регламент (ЕО) № 1831/2003 бе подадено заявление за издаване на разрешително за натриев бисулфат. То бе придружено от данните и документите, които се изискват съгласно член 7, параграф 3 от Регламент (ЕО) № 1831/2003.
(3)
Заявлението се отнася до разрешаването на натриев бисулфат като фуражна добавка за домашни любимци и други животни, които не се отглеждат за производство на храни, и следва да бъде включен в категориите „технологични добавки“ и „сензорни добавки“.
(4)
Европейският орган за безопасност на храните (наричан по-долу „органът“) заключи в становището си от 13 октомври 2011 г. (2), че при предложените условия за употреба натриевият бисулфат не оказва неблагоприятно въздействие върху здравето на животните, човешкото здраве или околната среда и че употребата му е ефикасна като регулатор на киселинността във фуражите за домашни любимци и други животни, които не се отглеждат за производство на храни, а също и като ароматизиращо вещество в храни за домашни любимци. Органът не счита, че е налице необходимост от специфични изисквания за мониторинг след пускането на пазара. Той също така провери доклада относно метода за анализ на фуражната добавка във фуражите, представен от референтната лаборатория, определена с Регламент (ЕО) № 1831/2003.
(5)
Оценката на натриевия бисулфат показва, че условията за разрешителното, определени в член 5 от Регламент (ЕО) № 1831/2003, са изпълнени. Поради това употребата на посочения препарат следва да бъде разрешена съгласно посоченото в приложенията към настоящия регламент.
(6)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Посоченият в приложение I препарат, който спада към категорията „технологични добавки“ и към функционалната група „регулатор на киселинността“, се разрешава като добавка при храненето на животните при условията, определени в посоченото приложение.
Член 2
Посоченият в приложение II препарат, който спада към категорията „сензорни добавки“ и към функционалната група „ароматизиращи вещества“, се разрешава като добавка при храненето на животните при условията, определени в посоченото приложение.
Член 3
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 16 февруари 2012 година.

Labels: 3
17
6